18.

Za článok 56c sa vkladá tento oddiel 16: „Oddiel 16 Pomoc obsiahnutá vo finančných produktoch podporovaných z fondu InvestEU Článok 56d Rozsah a spoločné podmienky 1. Tento oddiel sa uplatňuje na pomoc obsiahnutú vo finančných produktoch podporovaných z Fondu InvestEU, z ktorých sa poskytuje pomoc implementujúcim partnerom, finančným sprostredkovateľom a/alebo konečným príjemcom. 2. Pomoc je zlučiteľná s vnútorným trhom v zmysle článku 107 ods. 3 zmluvy a je oslobodená od notifikačnej povinnosti podľa článku 108 ods. 3 zmluvy za predpokladu, že sú splnené podmienky stanovené v kapitole I, v tomto článku, ako aj buď v článku 56e, alebo v článku 56f. 3. Pomoc musí spĺňať všetky uplatniteľné podmienky stanovené v nariadení [o fonde InvestEU] [odkaz] a v investičných usmerneniach k fondu InvestEU [odkaz]. 4. Maximálne stropy stanovené v článkoch 56e a 56f sa uplatňujú na celkové neuhradené financovanie, pokiaľ toto financovanie zahŕňa pomoc poskytnutú v rámci akéhokoľvek finančného produktu podporovaného z Fondu InvestEU. Maximálne prahové hodnoty sa uplatňujú: a) na projekt v prípade pomoci, na ktorú sa vzťahuje článok 56e ods. 2 a 3, článok 56e ods. 4 písm. a) bod i), článok 56e ods. 5 a 6, článok 56e ods. 7 písm. a) a b) a článok 56e ods. 8; b) na konečného príjemcu v prípade pomoci, na ktorú sa vzťahuje článok 56e ods. 4 písm. a) body ii) a iii), článok 56e ods. 7 písm. d), článok 56e ods. 9 a článok 56f. 5. Pomoc sa neposkytuje vo forme refinancovania alebo záruk na existujúce portfóliá finančných sprostredkovateľov. Článok 56e Podmienky pomoci obsiahnutej vo finančných produktoch podporovaných z Fondu InvestEU 1. Pomoc konečnému príjemcovi v rámci finančného produktu podporovaného z Fondu InvestEU: a) musí spĺňať podmienky stanovené v jednom z odsekov 2 až 9 a b) ak sa financovanie poskytuje vo forme úverov konečnému príjemcovi, musí mať takú úrokovú sadzbu, ktorá zodpovedá aspoň základnej sadzbe referenčnej sadzby uplatniteľnej v čase poskytnutia úveru. 2. Pomoc na transeurópsku infraštruktúru digitálnej pripojiteľnosti musí spĺňať tieto požiadavky: a) všeobecné kumulatívne podmienky: i) ide o projekt spoločného záujmu v oblasti infraštruktúry digitálnej pripojiteľnosti podľa nariadenia (EÚ) [...]/[...] (nariadenie CEF2); ii) nominálna suma celkového financovania poskytnutého ktorémukoľvek konečnému príjemcovi na jeden projekt v rámci podpory z Fondu InvestEU nesmie presiahnuť 100 mil. EUR; iii) príjemca poskytuje finančný príspevok vo výške najmenej 25 % oprávnených nákladov vo forme, ktorá nezahŕňa žiadnu verejnú finančnú podporu, a to buď z vlastných zdrojov, alebo prostredníctvom externého financovania. Alternatívne, ak sa takéto externé financovanie poskytuje prostredníctvom investičnej platformy kombinujúcej rôzne zdroje financovania, túto podmienku nahrádza podmienka, že v takejto platforme musí byť prítomných najmenej 30 % súkromných investícií; iv) na pomoc sú oprávnené len investičné náklady, ktoré sú oprávnené podľa nariadenia (EÚ) [...]/[...] (nariadenie CEF2) na zavádzanie infraštruktúry; v) projekt je vybraný v súlade s nariadením (EÚ) [...]/[...] (nariadenie CEF2): i) nezávislým finančným sprostredkovateľom vymenovaným Európskou komisiou na základe spoločne dohodnutých investičných usmernení; ii) Európskou komisiou prostredníctvom súťažného ponukového konania založeného na jasných, transparentných a nediskriminačných kritériách alebo iii) nezávislými odborníkmi vymenovanými Európskou komisiou; vi) projekt poskytuje možnosti pripojiteľnosti, ktoré presahujú rámec požiadaviek súvisiacich s existujúcimi právnymi povinnosťami, ako sú napríklad tie, ktoré sú zahrnuté do licencie na využívanie frekvenčného spektra; vii) projekt zabezpečuje tretím stranám otvorený veľkoobchodný prístup vrátane uvoľneného prístupu za spravodlivých, primeraných a nediskriminačných podmienok v súlade s článkom 52 ods. 5 a 6; na účely tohto článku môže projekt ponúkať namiesto fyzického uvoľneného prístupu rovnocenný virtuálny oddelený prístup, ak národný regulačný orgán členského štátu alebo Komisia uznali virtuálny prístupový produkt za rovnocenný fyzickému uvoľnenému prístupu; viii) projekt patrí do jednej z kategórií projektov uvedených v písmene b) ďalej v texte a spĺňa príslušné osobitné podmienky. b) osobitné podmienky: i) na investície do sietí schopných poskytovať symetrické rýchlosti sťahovania a odosielania dát aspoň 1 Gb/s sa uplatňujú tieto kumulatívne osobitné kritériá: — projekt sa zameriava na prepojenie subjektov sociálno-ekonomickej interakcie v zmysle článku 8 ods. 3 písm. a) nariadenia (EÚ) [...]/[...] (CEF2), ktoré sú verejnými alebo súkromnými podnikmi poverenými poskytovaním služieb všeobecného hospodárskeho záujmu v oblasti vzdelávania, sociálnych služieb vrátane zdravotníctva, verejnej správy, dopravy, poštových služieb, kultúry, ako sa uvádza v článku 106 ods. 2 zmluvy a v súlade s rozhodnutím Komisie 2012/21/EÚ alebo následnými právnymi aktmi, ktorými sa nahrádza uvedené rozhodnutie, — projekt je založený na zistenom zlyhaní trhu overenom primeraným zmapovaním alebo, ak takéto zmapovanie nie je k dispozícii, prostredníctvom verejnej konzultácie, — oprávnené subjekty sociálno-ekonomickej interakcie sa môžu pripojiť k projektovej infraštruktúre len vtedy, ak nemajú prístup k infraštruktúram, ktoré už existujú, prípadne sa spoľahlivo plánujú vybudovať v nasledujúcich troch rokoch alebo v rovnakom časovom rámci ako plánovaná podporovaná intervencia, a ktoré dokážu zabezpečiť symetrické rýchlosti sťahovania a odosielania dát aspoň 200 Mbit/s alebo rýchlosť sťahovania aspoň 500 Mbit/s, — projekt predstavuje skokovú zmenu v tom zmysle, že v dôsledku subvencovanej intervencie i) prináša významné nové investície do širokopásmovej siete a ii) subvencovaná infraštruktúra prináša na trh významné nové možnosti z hľadiska dostupnosti a kapacity širokopásmových služieb, rýchlosti a hospodárskej súťaže v porovnaní s infraštruktúrami, ktoré už existujú, prípadne sa spoľahlivo plánujú vybudovať v nasledujúcich troch rokoch alebo v rovnakom časovom rámci ako plánovaná podporovaná intervencia. Aby sa projekt považoval za projekt, ktorý prináša významné nové investície, tieto investície musia presahovať rámec okrajových investícií týkajúcich sa iba modernizácie aktívnych zložiek siete. Pokiaľ ide o preukázanie významných nových možností na trhu z hľadiska dostupnosti a kapacity širokopásmových služieb, rýchlosti a hospodárskej súťaže, subvencovaná infraštruktúra musí i) zabezpečiť aspoň zdvojnásobenie rýchlosti sťahovania a odosielania dát v porovnaní s existujúcou a/alebo plánovanou infraštruktúrou a ii) dokázať zabezpečiť symetrické rýchlosti sťahovania a odosielania dát aspoň 1 Gb/s, — pomoc sa neposkytuje na projekty, ktoré zahŕňajú oblasti, kde už sú prítomné dve siete NGA/NGN, prípadne kde sa takéto siete spoľahlivo plánujú vybudovať v nasledujúcich troch rokoch alebo v rovnakom časovom rámci ako plánovaná podporovaná intervencia, alebo ktoré zahŕňajú oblasti, kde je prítomná aspoň jedna sieť s veľmi vysokou kapacitou schopná poskytovať symetrické rýchlosti sťahovania a odosielania dát aspoň 1 Gb/s, prípadne kde sa takáto sieť spoľahlivo plánuje vybudovať v nasledujúcich troch rokoch alebo v rovnakom časovom rámci ako plánovaná podporovaná intervencia; ii) na cezhraničné investície do zavádzania koridorov 5G pozdĺž hlavných dopravných trás sa uplatňujú tieto kumulatívne osobitné kritériá: — projekt zabezpečuje neprerušované cezhraničné pokrytie v koridore 5G pozdĺž hlavných dopravných trás vrátane ciest, železníc a vnútrozemských vodných ciest v zmysle nariadenia (EÚ) [...]/[...] (nariadenie CEF2), — projekt pozostáva z cezhraničného úseku v zmysle nariadenia (EÚ) [...]/[...] (nariadenie CEF2), ktorý i) zahŕňa aspoň dva členské štáty prekročením hranice medzi dvoma alebo viacerými členskými štátmi alebo ii) prekračuje hranicu aspoň jedného členského štátu a krajiny Európskeho hospodárskeho priestoru, — projekt zabezpečuje významné nové investície do širokopásmovej siete, ktoré presahujú rámec okrajových investícií týkajúcich sa iba modernizácie aktívnych zložiek siete, — projekt podporuje zavádzanie novej pasívnej infraštruktúry len vtedy, ak nemožno opätovne použiť existujúcu pasívnu infraštruktúru; iii) na cezhraničné terabitové chrbticové projekty, ktoré vzájomne prepájajú určité výpočtové zariadenia, superpočítačové zariadenia a dátovú infraštruktúru vymedzené ďalej, sa uplatňujú tieto kumulatívne špecifické kritériá: — projekt podporuje prepojenie s neobmedzenou prepojiteľnosťou medzi koncovými bodmi na úrovni minimálne 1 Tbps, a to buď priamym prepojením, alebo zavedením tých prvkov, ktoré sú potrebné na pripojenie sa k paneurópskej chrbticovej sieti pozostávajúcej aspoň z dvoch výpočtových zariadení, superpočítačových zariadení alebo dátových infraštruktúr, i) ktoré sú súčasťou spoločného podniku pre európsku vysokovýkonnú výpočtovú techniku zriadeného podľa nariadenia Rady (EÚ) 2018/1488 [nariadenie Rady (EÚ) 2018/1488 z 28. septembra 2018, ktorým sa zriaďuje spoločný podnik pre európsku vysokovýkonnú výpočtovú techniku, ST/10594/2018/INIT, Ú. v. EÚ L 252, 8.10.2018, s. 1], výskumných infraštruktúr, hlavných výskumných iniciatív a misií vymedzených v nariadení (EÚ) [...]/[...] (nariadenie o Horizonte Európa) a nariadení Rady (ES) č. 723/2009 z 25. júna 2009 o právnom rámci Spoločenstva pre Konzorcium pre európsku výskumnú infraštruktúru (ERIC) (Ú. v. EÚ L 206, 8.8.2009, s. 1) a ii) ktoré sa nachádzajú aspoň v dvoch členských štátoch EÚ alebo v členskom štáte EÚ a v členskom štáte Európskeho výskumného priestoru, — projekt zabezpečuje významné nové investície do širokopásmovej siete, ktoré presahujú rámec okrajových investícií, ako sú investície týkajúce sa iba modernizácie softvéru alebo udeľovania licencií, — projekt sa realizuje kúpou kapacity a/alebo vybavenia prostredníctvom verejného obstarávania, — projekt podporuje zavádzanie novej pasívnej infraštruktúry len vtedy, ak nemožno opätovne použiť existujúcu pasívnu infraštruktúru; iv) na cezhraničné projekty chrbticových sietí, ktoré prepájajú cloudové infraštruktúry, sa uplatňujú tieto kumulatívne špecifické kritériá: — projekt prepája cloudové infraštruktúry subjektov sociálno-ekonomickej interakcie v zmysle článku 8 ods. 3 písm. a) nariadenia (EÚ) [...]/[...] (CEF2), ktoré sú verejnými alebo súkromnými podnikmi poverenými poskytovaním služieb všeobecného hospodárskeho záujmu v oblasti vzdelávania, sociálnych služieb vrátane zdravotníctva, verejnej správy, dopravy, poštových služieb, kultúry, ako sa uvádza v článku 106 ods. 2 zmluvy a v súlade s rozhodnutím Komisie 2012/21/EÚ (*9) alebo následnými právnymi aktmi, ktorými sa nahrádza uvedené rozhodnutie, — projekt pozostáva zo zavádzania nových cezhraničných chrbticových sietí alebo významnej modernizácie existujúcich sietí, ktoré i) zahŕňajú aspoň dva členské štáty prekročením hranice medzi dvoma alebo viacerými členskými štátmi alebo ii) prekračujú hranice aspoň jedného členského štátu a krajiny Európskeho hospodárskeho priestoru, — projekt zahŕňa najmenej tri subjekty spomedzi oprávnených subjektov sociálno-ekonomickej interakcie pôsobiace v inom členskom štáte než ostatné, — projekt zabezpečuje významné nové investície do širokopásmovej siete, ktoré presahujú rámec okrajových investícií, ako sú investície týkajúce sa iba modernizácie softvéru alebo udeľovania licencií. projekt musí umožňovať symetrickú rýchlosť sťahovania a odosielania dát aspoň násobkov 10 Gb/s, — projekt podporuje zavádzanie novej pasívnej infraštruktúry len vtedy, ak nemožno opätovne použiť existujúcu pasívnu infraštruktúru; v) na investície do cezhraničných podmorských káblov sa uplatňujú tieto kumulatívne špecifické kritériá: — projekt pozostáva z cezhraničných úsekov v zmysle nariadenia (EÚ) [...]/[...] (nariadenie CEF2), ktoré i) zahŕňajú aspoň dva členské štáty prekročením hranice medzi dvoma alebo viacerými členskými štátmi alebo ii) prekračujú hranicu aspoň jedného členského štátu a krajiny Európskeho hospodárskeho priestoru. Alternatívne je podporovaná infraštruktúra iba veľkoobchodná sieť a zlepšuje pripojiteľnosť európskych najvzdialenejších regiónov alebo zámorských území, dokonca aj v rámci jedného členského štátu, — pomoc sa neposkytuje na projekty na trasách, ktoré už obsluhujú dve existujúce alebo plánované chrbticové infraštruktúry, — projekt zabezpečuje významné nové investície do širokopásmovej siete zavedením nového podmorského kábla alebo napojením na existujúci podmorský kábel, pričom sa zaoberá otázkami nadbytočnosti a presahuje rámec okrajových investícií. projekt musí umožňovať symetrickú rýchlosť sťahovania a odosielania dát aspoň 1 Gb/s, — projekt podporuje zavádzanie novej pasívnej infraštruktúry len vtedy, ak nemožno opätovne použiť existujúcu pasívnu infraštruktúru. 3. Pomoc na výrobu energie a energetickú infraštruktúru musí spĺňať tieto požiadavky: a) pomoc sa poskytuje len na investície do energetickej infraštruktúry v oblasti plynu a elektrickej energie, ktorá podlieha prístupu tretích strán, regulácii sadzieb a oddeleniu v súlade s právnymi predpismi o vnútornom trhu s energiou, a to na tieto kategórie projektov: i) pokiaľ ide o uskladňovanie energie, projekty zahrnuté do zoznamu projektov spoločného záujmu Únie v prílohe VII k nariadeniu Európskeho parlamentu a Rady (EÚ) č. 347/2013 (*9); ii) pokiaľ ide o projekty energetickej infraštruktúry zamerané na iné aspekty než uskladňovanie: — inteligentné siete, — projekty, ktoré spĺňajú ktorékoľvek z kritérií stanovených v článku 4 ods. 1 písm. c) nariadenia (EÚ) č. 347/2013, — projekty zahrnuté do zoznamu projektov spoločného záujmu Únie v prílohe VII k nariadeniu (EÚ) č. 347/2013, — projekty v podporovaných oblastiach; b) investičná pomoc na výrobu energie z obnoviteľných zdrojov energie musí spĺňať tieto požiadavky: i) pomoc sa poskytuje len na nové zariadenia vybrané na konkurenčnom, transparentnom, objektívnom a nediskriminačnom základe; ii) pomoc sa neposkytuje na vodné elektrárne, ktoré nie sú v súlade s podmienkami smernice 2000/60/ES (*10); iii) v prípade zariadení vyrábajúcich biopalivá sa pomoc poskytuje len na zariadenia vyrábajúce udržateľné biopalivá iné než biopalivá získané z potravín; c) nominálna suma celkového financovania poskytnutého ktorémukoľvek konečnému príjemcovi na jeden projekt podľa tohto odseku písm. a) v rámci podpory z Fondu InvestEU nesmie presiahnuť 150 mil. EUR; nominálna suma celkového financovania poskytnutého ktorémukoľvek konečnému príjemcovi na jeden projekt podľa tohto odseku písm. b) v rámci podpory z Fondu InvestEU nesmie presiahnuť 75 mil. EUR. 4. Pomoc na infraštruktúru a činnosti v oblasti sociálnych služieb, vzdelávania a kultúrneho a prírodného dedičstva musí spĺňať tieto požiadavky: a) nominálna suma celkového financovania poskytnutého ktorémukoľvek konečnému príjemcovi v rámci podpory z Fondu InvestEU nesmie presiahnuť: i) 100 miliónov EUR na projekt, pokiaľ ide o investície do infraštruktúry používanej na poskytovanie sociálnych služieb, na vzdelávanie alebo na kultúrne účely a činnosti stanovené v článku 53 ods. 2 vrátane prírodného dedičstva; ii) 30 miliónov EUR na činnosti súvisiace so sociálnymi službami a kultúrou; iii) 5 miliónov EUR na vzdelávanie a odbornú prípravu; b) pomoc sa neposkytuje na odbornú prípravu zameranú na dodržiavanie povinných vnútroštátnych požiadaviek na odbornú prípravu. 5. Pomoc na dopravu a dopravnú infraštruktúru musí spĺňať tieto požiadavky: a) pomoc na infraštruktúru okrem prístavov sa poskytuje len na tieto projekty: i) projekty spoločného záujmu v zmysle článku 3 písm. a) nariadenia (EÚ) č. 1315/2013 okrem projektov týkajúcich sa prístavnej alebo letiskovej infraštruktúry; ii) pripojenia na mestské uzly transeurópskej dopravnej siete; iii) železničné koľajové vozidlá slúžiace výlučne na poskytovanie služieb železničnej dopravy, na ktoré sa nevzťahuje zmluva o službách vo verejnom záujme v zmysle nariadenia (ES) č. 1370/2007 (*11), za predpokladu, že príjemca je nový účastník; iv) mestská doprava; v) infraštruktúra pre alternatívne palivá alebo infraštruktúra nulovej/nízkoemisnej mobility; b) pomoc na projekty prístavnej infraštruktúry musí spĺňať tieto požiadavky: i) pomoc možno poskytnúť len na investície do prístupovej infraštruktúry a prístavnej infraštruktúry, ktoré sa sprístupnia zainteresovaným používateľom na rovnakom a nediskriminačnom základe za trhových podmienok; ii) akákoľvek koncesia alebo iné poverenie tretej strany výstavbou, modernizáciou, prevádzkou alebo prenájmom prístavnej infraštruktúry, na ktorú bola poskytnutá pomoc, sa uskutočňuje na konkurenčnom, transparentnom, nediskriminačnom a bezpodmienečnom základe; iii) pomoc sa neposkytuje na investície do prístavných superštruktúr; c) nominálna suma celkového financovania poskytnutého podľa tohto odseku písmena a) alebo b) ktorémukoľvek konečnému príjemcovi na jeden projekt v rámci podpory z Fondu InvestEU nesmie presiahnuť 150 mil. EUR. 6. Pomoc na ostatné infraštruktúry musí spĺňať tieto požiadavky: a) pomoc sa poskytuje len na tieto projekty: i) investície do infraštruktúry zásobovania vodou a nakladania s odpadovými vodami pre širokú verejnosť; ii) investície do recyklácie odpadu a prípravy na opätovné použitie v súlade s článkom 47 ods. 1 až 6 tohto nariadenia, pokiaľ sú zamerané na nakladanie s odpadom, ktorý vytvárajú iné podniky; iii) investície do výskumnej infraštruktúry; iv) investície do výstavby alebo modernizácie zariadení inovačných zoskupení; b) nominálna suma celkového financovania poskytnutého ktorémukoľvek konečnému príjemcovi na jeden projekt v rámci podpory z Fondu InvestEU nesmie presiahnuť 100 mil. EUR. 7. Pomoc na ochranu životného prostredia vrátane ochrany klímy musí spĺňať tieto požiadavky: a) pomoc sa poskytuje len na tieto projekty: i) investície, ktoré umožnia podnikom napraviť poškodenie fyzického prostredia (vrátane zmeny klímy) alebo prírodných zdrojov vlastnými činnosťami príjemcu, prípadne mu predísť, pokiaľ sa investícia riadi prísnejšími normami ochrany životného prostredia, než sú normy Únie, alebo zvyšuje úroveň ochrany životného prostredia v prípade, že normy Únie neexistujú, alebo predstavuje včasné prispôsobenie sa budúcim normám Únie v oblasti ochrany životného prostredia; ii) opatrenia na zlepšenie energetickej efektívnosti podniku, pokiaľ sa zlepšenia energetickej efektívnosti nevykonávajú s cieľom zabezpečiť, aby podnik spĺňal už prijaté normy Únie, aj keď ešte nie sú účinné; iii) rekultivácia znečistených plôch, pokiaľ nie je určená žiadna právnická alebo fyzická osoba, ktorá je podľa platných právnych predpisov zodpovedná za environmentálnu škodu, v súlade so zásadou „znečisťovateľ platí“, ako sa uvádza v článku 45 ods. 3; iv) environmentálne štúdie; v) posilnenie a obnova biodiverzity a ekosystémov, ak táto činnosť prispieva k ochrane, zachovaniu alebo obnove biodiverzity a k dosiahnutiu dobrého stavu ekosystémov, prípadne k ochrane ekosystémov, ktoré sú už v dobrom stave; b) pokiaľ sa opatrenie pomoci vzťahuje na opatrenia na zlepšenie energetickej hospodárnosti obytných budov a budov určených na poskytovanie činností súvisiacich so sociálnymi službami, môže sa poskytnúť aj na opatrenia, ktoré súčasne zlepšujú energetickú hospodárnosť obytnej budovy a integrujú zariadenia vyrábajúce energiu z obnoviteľných zdrojov priamo na mieste obytnej budovy, ktorej sa týka opatrenie pomoci na zvýšenie energetickej hospodárnosti, a to za týchto podmienok: i) integrované zariadenie na výrobu energie z obnoviteľných zdrojov priamo na mieste sa týka výroby elektrickej energie a/alebo tepla; môže sa kombinovať so skladovacím zariadením; ii) výstup zariadenia na výrobu energie z obnoviteľných zdrojov priamo na mieste neprekračuje celkový spotrebný dopyt obyvateľov budovy o viac ako 20 %; iii) inštalovaný výkon zariadenia na výrobu energie z obnoviteľných zdrojov neprekračuje 500 kW; iv) konečným príjemcom pomoci môže byť buď vlastník budovy, alebo nájomca; c) nominálna suma celkového financovania poskytnutého ktorémukoľvek konečnému príjemcovi na jeden projekt podľa tohto odseku písm. a) a b) v rámci podpory z Fondu InvestEU nesmie presiahnuť 50 mil. EUR; d) pomoc na opatrenia, ktorými sa zlepšuje energetická hospodárnosť budov, sa môže vzťahovať aj na uľahčenie uzatvárania zmlúv o energetickej efektívnosti za týchto podmienok: i) nominálna suma celkového financovania poskytnutého každému konečnému príjemcovi v rámci podpory z Fondu InvestEU nepresahuje [30] mil. EUR; ii) podpora má formu úveru alebo záruky; iii) podpora sa poskytuje MSP alebo malým spoločnostiam so strednou trhovou kapitalizáciou; iv) podpora sa poskytuje len na uzatváranie zmlúv o energetickej efektívnosti v zmysle článku 2 ods. 27 smernice 2012/27/EÚ o energetickej efektívnosti (*12). 8. Pomoc na výskum, vývoj, inovácie a digitalizáciu musí spĺňať tieto požiadavky: a) pomoc možno poskytnúť na: i) základný výskum; ii) priemyselný výskum; iii) experimentálny vývoj; iv) inovácie postupov alebo organizačné inovácie pre MSP; v) inovačné poradenské služby a inovačné podporné služby pre MSP; vi) digitalizáciu pre MSP; b) pri projektoch uvedených v tomto odseku písm. a) bodoch i), ii) a iii) nominálna suma celkového financovania poskytnutého konečnému príjemcovi na jeden projekt v rámci podpory z Fondu InvestEU nesmie presiahnuť 75 mil. EUR. Pri projektoch uvedených v tomto odseku písm. a) bodoch iv), v) a vi) nominálna suma celkového financovania poskytnutého konečnému príjemcovi na jeden projekt v rámci podpory z Fondu InvestEU nesmie presiahnuť [30] mil. EUR. 9. Okrem dôvodov zlučiteľnosti uvedených v tomto článku ods. 2 až 8 môžu MSP alebo malé spoločnosti so strednou trhovou kapitalizáciou dostať aj pomoc vo forme financovania podporovaného z Fondu InvestEU pod podmienkou, že: a) nominálna suma celkového financovania poskytnutého každému konečnému príjemcovi v rámci podpory z Fondu InvestEU nepresahuje 15 mil. EUR a poskytuje sa: i) mikropodnikom; ii) MSP, ktoré ešte nepôsobili na nijakom trhu alebo pôsobia na trhu kratšie než 7 rokov od svojho prvého komerčného predaja; iii) MSP vstupujúcim na nový produktový alebo geografický trh, ak počiatočná investícia na vstup na nový produktový alebo geografický trh musí byť vyššia ako 50 % priemerného ročného obratu v predchádzajúcich 5 rokoch; iv) inovačným podnikom; v) MSP alebo malým spoločnostiam so strednou trhovou kapitalizáciou, ktorých hlavná činnosť patrí do podporovaných oblastí, a to za predpokladu, že financovanie sa nepoužíva na premiestnenie činností v zmysle článku 2 ods. 61a, alebo b) nominálna suma celkového financovania poskytnutého každému konečnému príjemcovi v rámci podpory z Fondu InvestEU nepresahuje 2 mil. EUR. Článok 56f Podmienky pomoci obsiahnutej v komerčných finančných produktoch podporovaných z fondu InvestEU 1. Financovanie poskytujú konečným príjemcom komerční finanční sprostredkovatelia, ktorí sa vyberajú otvoreným, transparentným a nediskriminačným spôsobom na základe objektívnych kritérií. 2. Obchodný finančný sprostredkovateľ, ktorý poskytuje financovanie konečnému príjemcovi, si musí udržať minimálnu rizikovú expozíciu vo výške 20 % každej finančnej transakcie. 3. Nominálna suma celkového financovania poskytnutého každému konečnému príjemcovi komerčným finančným sprostredkovateľom nesmie presiahnuť 7,5 mil. EUR. (*9) Nariadenie Európskeho parlamentu a Rady (EÚ) č. 347/2013 zo 17. apríla 2013 o usmerneniach pre transeurópsku energetickú infraštruktúru, ktorým sa zrušuje rozhodnutie č. 1364/2006/ES a menia a dopĺňajú nariadenia (ES) č. 713/2009, (ES) č. 714/2009 a (ES) č. 715/2009 (Ú. v. EÚ L 115, 25.4.2013, s. 39)." (*9) Nariadenie Európskeho parlamentu a Rady (EÚ) č. 347/2013 zo 17. apríla 2013 o usmerneniach pre transeurópsku energetickú infraštruktúru, ktorým sa zrušuje rozhodnutie č. 1364/2006/ES a menia a dopĺňajú nariadenia (ES) č. 713/2009, (ES) č. 714/2009 a (ES) č. 715/2009 (Ú. v. EÚ L 115, 25.4.2013, s. 39)." (*10) Smernica Európskeho parlamentu a Rady 2000/60/ES, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva (Ú. v. EÚ L [...], [...], s. [...])." (*11) Nariadenie Európskeho parlamentu a Rady (ES) č. 1370/2007 z 23. októbra 2007 o službách vo verejnom záujme v železničnej a cestnej osobnej doprave, ktorým sa zrušujú nariadenia Rady (EHS) č. 1191/69 a (EHS) č. 1107/70 (Ú. v. EÚ L 315, 3.12.2007, s. 1)." (*12) Smernica Európskeho parlamentu a Rady 2012/27/EÚ z 25. októbra 2012 o energetickej efektívnosti, ktorou sa menia a dopĺňajú smernice 2009/125/ES a 2010/30/EÚ a ktorou sa zrušujú smernice 2004/8/ES a 2006/32/ES (Ú. v. EÚ L 315, 14.11.2012, s. 1).“"